# DATGANIAD YSGRIFENEDIG

# GAN

# LYWODRAETH CYMRU

|  |  |
| --- | --- |
| **TEITL**  | **Rheoliadau Treth Trafodiadau Tir (Rhyddhad ar gyfer Safleoedd Treth Arbennig) (Cymru) 2024** |
| **DYDDIAD**  | **22 Hydref 2024** |
| **GAN** | **Mark Drakeford AS, Ysgrifennydd y Cabinet dros Gyllid a'r Gymraeg** |

Heddiw, rwy'n falch o gyhoeddi fy mod wedi gosod Rheoliadau drafft Treth Trafodiadau Tir (Rhyddhad ar gyfer Safleoedd Treth Arbennig) (Cymru) 2024 gerbron Senedd Cymru. Os cânt eu cymeradwyo, bydd y Rheoliadau yn darparu rhyddhad rhag treth trafodiadau tir ar gyfer trafodiadau cymhwysol mewn safle treth arbennig dynodedig yng Nghymru.

Rhaid i bob safle treth arbennig gael ei ddynodi gan lywodraeth y DU drwy reoliadau cyn y gall y rhyddhad ddod ar gael ar drafodiadau cymhwysol yn y safle treth arbennig hwnnw. Safle treth arbennig y Porthladd Rhydd Celtaidd fydd y cyntaf i gael ei ddynodi gan lywodraeth y DU. Bydd y dynodiad yn dod i rym ar 26 Tachwedd. Bydd croeso arbennig i statws porthadd rhydd yn y rhan hon o Gymru, yng nghyd-destun y swyddi sy’n cael eu colli yng ngwaith dur TATA. Pan fydd safleoedd treth arbennig yn cael eu dynodi yn y dyfodol, byddaf yn gwneud rheoliadau pellach (yn amodol ar gymeradwyaeth Senedd Cymru) i gynnwys y safleoedd newydd hyn o fewn y rhyddhad rhag treth trafodiadau tir ar gyfer safleoedd treth arbennig.

Bydd porthladd rhydd yng Nghymru yn darparu cymhellion treth a thollau tramor i fusnesau newydd sy'n sefydlu eu hunain yn ardal y porthladd rhydd neu i fusnesau presennol yn ardal y porthladd rhydd sy'n ehangu eu gweithrediadau. Mae'r cymhellion treth yn cynnwys rhyddhad wedi'i dargedu rhag cyfraniadau yswiriant gwladol cyflogwyr a lwfansau cyfalaf uwch – y ddwy yn dreth a gedwir yn ôl gan lywodraeth y DU. Bydd cymhellion treth hefyd yn cael eu darparu ar gyfer ardrethi annomestig a threth trafodiadau tir – y ddau yn fater sydd wedi'u datganoli i Weinidogion Cymru a Senedd Cymru.

Mae cymhellion treth y porthladdoedd rhydd, gan gynnwys y rhyddhad rhag treth trafodiadau tir, yn ysgogwyr o ran effaith y rhaglen a bwriedir iddynt helpu safleoedd i ddenu buddsoddiad preifat a chyflawni amcanion polisi ehangach y Rhaglen Porthladdoedd Rhydd yng Nghymru.

Mae copi o'r rheoliadau drafft a'r Memorandwm Esboniadol ar gael yma:

[SUB-LD16757 - Rheoliadau Treth Trafodiadau Tir (Rhyddhad ar gyfer Safleoedd Treth Arbennig) (Cymru) 2024](https://eur01.safelinks.protection.outlook.com/?url=https%3A%2F%2Fsenedd.wales%2Fmedia%2Fajqjyiq0%2Fsub-ld16757-w.pdf&data=05%7C02%7CNicholas.Lloyd2%40gov.wales%7C2a8c574519f24f88486608dcf28733e7%7Ca2cc36c592804ae78887d06dab89216b%7C0%7C0%7C638651909703333756%7CUnknown%7CTWFpbGZsb3d8eyJWIjoiMC4wLjAwMDAiLCJQIjoiV2luMzIiLCJBTiI6Ik1haWwiLCJXVCI6Mn0%3D%7C0%7C%7C%7C&sdata=SGs6JIssBtu3AuwdrjJoZnDURMR7oUZi0FuwpjjNSr4%3D&reserved=0)

[SUB-LD16757-EM - Rheoliadau Treth Trafodiadau Tir (Rhyddhad ar gyfer Safleoedd Treth Arbennig) (Cymru) 2024 - Memorandwm Esboniadol](https://eur01.safelinks.protection.outlook.com/?url=https%3A%2F%2Fsenedd.wales%2Fmedia%2Fbbuhpc1y%2Fsub-ld16757-em-w.pdf&data=05%7C02%7CNicholas.Lloyd2%40gov.wales%7C2a8c574519f24f88486608dcf28733e7%7Ca2cc36c592804ae78887d06dab89216b%7C0%7C0%7C638651909703377845%7CUnknown%7CTWFpbGZsb3d8eyJWIjoiMC4wLjAwMDAiLCJQIjoiV2luMzIiLCJBTiI6Ik1haWwiLCJXVCI6Mn0%3D%7C0%7C%7C%7C&sdata=nBHaF3iCveMvrKo5azAgnpC4rqY4X0iBDKYhx8%2BtHyE%3D&reserved=0)